Jnnocencius episcopus, seruus seruorum Dej, vniuersis christifidelibus presentes litteras inspecturis salutem et apostolicam benediccionem. Splendor paterne glorie, qui sua mundum illuminat ineffabilj claritate, pia vota fidelium, de clementissima ipsius maiestate sperancium, tunc precipue digno fauore prosequitur, cum deuota ipsorum humilitas sanctorum meritis et precibus adiuuatur. Cupientes igitur, vt ecclesia Aboensis congrvis honoribus frequentetur et vt christifideles eo libencius causa deuocionis confluant ad eandem, quo vberius dono celestis gracie conspexerint se refectos, de omnipotentis Dei misericordia et beatorum Petri et Pauli, apostolorum eius, auctoritate confisi, omnibus vere penitentibus et confessis, qui in natiuitatis, epyphanie, cene, resurreccionis et ascensionis Dominj, pentecostes ac in quatuor principalibus beate Marie virginis, natiuitatis beatj Johannis baptiste, sancti Henrici martiris, cuius ipsa est ecclesia vocabulo insignita, festiuitate ac celebritate omnium sanctorum et anniuersariis dedicacionis eiusdem ecclesie prefatam ecclesiam deuote visitauerint annuatim, vnum annum et quadraginta dies de iniunctis eis penitenciis, singulis videlicet festiuitatum celebritatis et dedicacionis ipsarum diebus, quibus ecclesiam ipsam visitauerint, vt prefertur, misericorditer relaxamus. Datum Auinione iij yduum Nouembris, pontificatus nostri anno primo.